Janpolat Kudaybergenov. Kudaybergenov Janpolat Shamuratovich (1978-yil 10-mart, Qoraqalpogʻiston – 2023-yil 21-dekabr, Toshkent, Oʻzbekiston) – Toshkent Kimyo Xalqaro Universiteti (Toshkent shahridagi Yodju texnika instituti)ning sobiq rektori (2019—2023). Bolaligi. Kudaybergenov Janpolat Shamuratovich 1978-yilda Qoraqalpogʻiston Respublikasi Nukus shahrida tugʻilgan. Taʼlimi. Kudaybergenov 1996-yilda Qoraqalpoq Davlat universitetining „Moliya va kredit“ bakalavriat yoʻnalishiga oʻqishga qabul qilinadi. 2000-yilda universitetni imtiyozli diplom bilan tamomlaydi. 2000—2001-yillarda Oʻzbekiston Respublikasi Prezidentining “Umid” jamg‘armasi granti sovrindori sifatida Buyuk Britaniyaning Birmingem universiteti „Davlat iqtisodiyoti menejmenti va moliya“ mutaxassisligi boʻyicha magistraturasini tugatgan. Mehnat faoliyat. Janpolat Kudaybergenov oʻz mehnat faoliyatini 2002-yilda Oʻzsanoatqurilish bankining Tashqi iqtisodiy aloqalar departamentida yetakchi mutaxassis sifatida boshlaydi. 2005-yilda Toshkent moliya institutining „Moliya injiniringi va bozorlar“ kafedrasiga katta oʻqituvchisi boʻlib ishga kiradi va u yerda kafedra mudiri lavozimiga qadar koʻtariladi. 2010-yilda „Hisob va audit“ fakulteti dekani etib tayinlanadi. 2014-yilda Oʻzbekiston Respublikasi Oliy va oʻrta maxsus taʼlim vazirligining Ilmiy-tadqiqot faoliyatini muvofiqlashtirish boshqarmasi boshligʻi etib tayinlanadi. 2016-yilda 2017-yilga qadar vazirlikdagi Yangi dasturlar va oʻquv adabiyotlarining joriy etilishini nazorat qilish bosh boshqarmasi bosh mutaxassisi, Oliy taʼlimni rivojlantirish Dasturi monitoringi boʻlimi boshligʻi lavozimlarida faoliyat yuritadi. 2017-yilda Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish Davlat inspektsiyasining Pedagog kadrlar sifati nazorati, taʼlim hujjatlarini legallashtirish, tan olish va nostrifikatsiya qilish bosh boshqarmasi boshligʻi etib tayinlanadi va u yerds 2018-yilga dovur ishlaydi. 2018-yilda Toshkent Kimyo Xalqaro Universiteti (oʻsha vaqtda Toshkent shahridagi Yodju texnika instituti)ning oʻquv ishlari boʻyicha prorektori lavozimiga tayinlanadi. 2019-yildan esa institut rektori lavozimiga rektori etib tayinlanadi va vafotiga qadar ushbu lavozimda faoliyat yuritadi. Vafoti. Janpolat Kudaybergenov 2023-yil 21-dekabr kuni 45 yoshida vafot etdi.